શ્રીમાળપુરાણની એક અન્ય કથા અનુસાર એકવાર લક્ષ્મીજી ભગવાન વિષ્ણુ સાથે શ્રીમાળનગરમાં પધાર્યા હતા. તે વખતે લક્ષ્મીજીએ આઠ પાંખડીવાળાં ૧૦૦૮ સુવર્ણ જેવાં કમળની માળા ધારણ કરેલ હતી. ત્યારે ત્યાં હાજર રહેલ બ્રાહ્મણયુગલોનાં પ્રતિબિંબ આ માળામાં પડ્યાં, તે પછી માળામાંથી દરેક પાંખડી દીઠ એક અર્થાત કુલ ૮૦૬૪ યુગલ પ્રગટ થયા. કલાત્મક સુવર્ણ કમળમાંથી પ્રગટ થયેલ આ યુગલોને લક્ષ્મીજીએ સુવર્ણ પર કલાત્મક કાર્ય કરનાર બનવા વરદાન આપ્યું અને બ્રાહ્મણ સ્ત્રીઓ માટે સુવર્ણાલંકાર બનાવવાની આજ્ઞા કરી. સોનીનું કાર્ય કરનાર આ લોકો ‘શ્રીમાળી સોની’ તરીકે ઓળખાયા.